**Što je učenje otkrivanjem i kako ga primjeniti u praksi**

doc. dr. sc. Nenad Judaš

Dva su pitanja na koja bi valjalo potražiti odgovor:

„Što je to nastavna strategija učenje otkrivanjem?”

i

„Što to znači *prirodoznanstveni pristup*?”

Na ovaj ili onaj način, tim se pitanjima bavila (i još uvijek bavi) još jedna u nizu reformi hrvatskog školstva, a za koju možemo reći da je započela 2005. godine izradom novih osnovnoškolskih nastavnih programa. U protekle već gotovo tri godine pripremana je reforma gotovo cijele školske vertikale koja bi vjerojatno najveći utjecaj trebala imati na srednjoškolsku nastavu. Pri tome se u dokumetnima koji definiraju nastavu prirodoznanstvenih predmeta pojavio i koncept *prirodoznanstveni pristup*.

Prvo treba potražiti odgovor na prvo pitanje, jer će se nakon toga odgovor na drugo pitanje pojaviti (nametnuti) sam po sebi. Nastavni sat *učenja otkrivanjem* u dobroj mjeri odgovara heurističkoj nastavnoj strategiji. Prema vrsti nastavnog sata, to bi u klasičnoj podjeli najprije bio mješoviti nastavni sat. Planiranje nastave bilo bi spiralno, a prema socijalnom obliku rada uvjeti u našim školama nalažu nam grupni rad i nehomogene grupe. Svemu ovome treba, kao temeljnu postavku, dodati sljedeću tvrdnju:

Nastava se mora temeljiti na pokusu.

Iskustvo, stečeno tijekom proteklih deset godina, pokazuje nam da je upravo ova tvrdnja (da je pokus temelj nastavnog sata) praktičarima ključni problem.

Naime, svi se s njom slažu, ali je pitanje što svatko pod time misli, tj. koliko nas razumije njezinu suštinu!

Da bismo ostvarili i najmanji pomak u smjeru te temeljne teze, nužno je postati sposoban na potpuno nov način promisiti i organizirati nastavni sat. U nastavnoj strategiji *učenja otkrivanjem* svaki je nastavni sat istodobno i sat ponavljanja i sat ispitivanja i sat obrade novih nastavnih sadržaja i ...

Možemo slobodno reći da je to nova vrsta nastavnog sata!

Stoga nastavnik mora detaljno promisliti cijeli nastavni plan, ali na potpuno nov način. Potrebno je dobro promisliti slijed ostvarivanja nastavnih ciljeva i obrazovnih ishoda, a pri tome to načiniti tako da svi sati od prvog do zadnjeg predstavljaju čvrsto povezanu cjelinu.

Na takvo što većina naših praktičara nije navikla. Razlog je jednostavan – njihovo školovanje nije se bavilo nastavnom strategijom učenja otkrivanjem, a kasnije stručno usavršavanje nije ih uspjelo dovoljno osposobiti za nju.

Zato ćemo na ovom seminaru na primjeru jednog pokusa prikazati kako treba obaviti pripremu nastavnog sata učenja otkrivanjem i na što je sve pri tome nužno paziti.